
Bisz(>P(O)CH2)-aminok szintézise kétszeres Kabachnik-Fields reakcióval; A termékek NMR tulajdonságai és felhasználásuk kétfogú P-ligandként

A kémiai kutatások egyik fontos célja manapság a reakciók „zöldebbé” tétele. Munkánk során egy háromkomponensű kondenzációs reakció, a kétszeres Kabachnik-Fields, vagy más néven bisz(foszfa-Mannich) reakció környezetbarát körülmények közötti megvalósíthatóságát tanulmányoztuk. Az egyre szélesebb körben terjedő mikrohullámú (MW) technika segítségével oldószer és katalizátor alkalmazása nélkül kívántuk végrehajtani az említett reakciót.
Kutatásaink során modellvegyületként különféle primer aminok szolgáltak. A reakciókat két ekv. paraformaldehid és két ekv. dialkil-foszfit, illetve difenilfoszfin-oxid jelenlétében végeztük el. Mivel nagyrészt új vegyületeket állítottunk elő, kellő hangsúlyt fektettünk a termékek NMR-es szerkezetigazolására. Az etoxi- és benziloxi-származékok esetében meglepő NMR tulajdonságokra lettünk figyelmesek.

Ezen kívül vizsgáltuk a képződő termékek felhasználhatóságát P-ligandumokként, ezért a bisz(difenilfoszfinoxidometil)-aminokból deoxigénezés után borán- és platina-komplexet képeztünk. Utóbbiak jelentős katalitikus aktivitást mutattak hidroformilezési reakciókban.

